ชิมลางสายสีแดงเม.ย.นี้
ร.ฟ.ท.รับมอบโครงสร้างรถไฟสายสีแดง ช่วงบางซื่อตลิ่งชัน เม.ย.นี้ พร้อมใช้รถไฟธรรมดาวิ่งก่อน
27 มี.ค. 2555

ร.ฟ.ท.รับมอบโครงสร้างรถไฟสายสีแดง ช่วงบางซื่อตลิ่งชัน เม.ย.นี้ พร้อมใช้รถไฟธรรมดาวิ่งก่อน
นายยุทธนา ทัพเจริญ ผู้ว่าการการรถไฟแห่งประเทศไทย (ร.ฟ.ท.) เปิดเผยว่า ร.ฟ.ท.จะรับมอบงานโยธาโครงการรถไฟฟ้าสายสีแดง ช่วงบางซื่อตลิ่งชัน พร้อมเปิดใช้โครงสร้างเดินรถไฟภายในเดือนเม.ย.นี้ โดยโครงการดังกล่าวออกแบบไว้รองรับระบบรถไฟฟ้า แต่ระยะแรก ร.ฟ.ท.จะนำรถไฟธรรมดาวิ่งให้บริการก่อน 
เนื่องจากระบบอาณัติสัญญาณสำหรับรถไฟฟ้าจะติดตั้งและเปิดให้บริการเดินรถพร้อมกับส่วนต่อขยายช่วงบางซื่อรังสิต คาดว่าจะใช้เวลาอีก 4 ปี จึงจะแล้วเสร็จพร้อมเปิดให้บริการระบบรถไฟฟ้าได้สมบูรณ์ 
“ยืนยันว่าโครงสร้างที่ก่อสร้างแล้วเสร็จจะต้องนำมาใช้ประโยชน์ ขณะนี้อยู่ระหว่างการวางแผนบริหารจัดการเดินรถ เบื้องต้นจะแบ่งขบวนรถที่วิ่งอยู่เป็น 2 ส่วน ครึ่งหนึ่งวิ่งบนโครงสร้างใหม่ ส่วนอีกครั้งหนึ่งวิ่งตามทางเดิมของรถไฟ เพื่อลดปัญหาการจราจรแออัดโดยการแบ่งขบวนรถไฟวิ่งบนโครงสร้างใหม่ที่ยกระดับนั้น จะช่วยลดปัญหาการจราจรแออัดจากจุดตัด ลดอุบัติเหตุ และช่วยเพิ่มความเร็วของขบวนรถไฟได้” นายยุทธนา กล่าว 
ด้านความคืบหน้าโครงการรถไฟฟ้าสายสีแดง ช่วงบางซื่อรังสิตนั้น อยู่ระหว่างพิจารณาผลการประกวดราคาในส่วนสัญญาที่ 1 หรืองานโยธาสำหรับสถานีรถไฟบางซื่อและศูนย์ซ่อมบำรุง กรอบวงเงิน 2.7 หมื่นล้านบาท โดยผู้รับเหมาเสนอราคาสูงกว่ากรอบวงเงินประมาณ 3,000 ล้านบาท คาดจะได้ข้อสรุปภายในสัปดาห์นี้ 
สำหรับราคาน้ำมันที่เพิ่มขึ้นนั้น ร.ฟ.ท.จะยังไม่ปรับขึ้นค่าโดยสารในขณะนี้ เพราะต้องการปรับปรุงบริการให้ดีก่อนจะปรับขึ้นค่าโดยสาร อีกทั้งยังมีต้นทุนค่าแรงงานที่เป็นสัดส่วนถึง 60% ของค่าใช้จ่ายทั้งหมด หรือปีละ 6,200 ล้านบาท 
ดังนั้น ร.ฟ.ท.จะลดค่าใช้จ่ายเกี่ยวกับค่าแรงงานที่เพิ่มขึ้น โดยเฉพาะค่าล่วงเวลาที่สูงถึงปีละ 700 ล้านบาท โดยจะทยอยเพิ่มพนักงานฝ่ายปฏิบัติการอีก 2,438 คน ซึ่งจะช่วยลดค่าล่วงเวลาเหลือปีละ 300 ล้านบาท